
Januar 1811

Dorchester

Den sure vinden pisket mot kroppen til Alexander og slet i det lille han hadde igjen av medfølelse. Som marki av Pembrooke hadde Alex i årevis kjempet for å kultivere tålmodighetens kunst. I dag viste det seg at det hadde vært bortkastet tid.

Han skulle ha latt leksjonene i overbærenhet ligge og i stedet studert hevnens irrganger. Aldri mer skulle han ta for gitt at noen var en «venn» – ikke når venn betydde forræder. Det øde, snøkledde jordet var et perfekt sted for en duell. Bare noen meter skilte ham fra lord Paul Barstowe, mannen som hadde ødelagt familien hans.

Den brune hingsten til Alex trippet nærmere lord Pauls hvite vallak. På denne avstanden klarte ikke det værbitte ansiktet til hertugen av Southarts andre sønn å ødelegge barndomsminnene til Alex. I ungdommen hadde de vært uadskillelige. De hadde vært vitne til hverandres milepæler i livet. De hadde feiret triumfene og lidd sammen gjennom fiaskoene. Vennskapet skulle ha vart til døden. I stedet døde det øyeblikkelig da Alex fant brevet fra søsteren, som forklarte selvmordet hennes.

– Alice er død. Hingsten trampet og prustet. Alex roet den med et lett klapp. Det var ingen vits i å hale ut dette. Det sved i øynene hans. Nordavinden økte på enda mer, men han nektet å snu seg vekk. – Jeg begravde henne for to dager siden.

Lord Paul skakket på hodet og bøyde fingrene i hanskene. – Kondolerer.

Alex var helt nummen i kroppen, antagelig på grunn av sorgen og iskulden denne uken. Men han skjøv vekk de vonde følelsene sammen med sinnet som gnagde i fornuften. Om så dette førte til at blodet hans flekket snøen, ville i hvert fall offeret bringe med seg en smule fred. Gallen steg opp i halsen, men han svelget den bestemt.

Alice Aubrey Hallworth, hans yngste søster, lå nå i Pembrooke-familiens krypt. For en uke siden hadde hun ledd og sjarmert hele familien ved middagsbordet. Da de var ferdige med måltidet, hadde hun unnskyldt seg og gått opp på værelset sitt, og så drukket et brygg hun hadde skaffet seg, før hun gikk til sengs.

Hun våknet aldri igjen.

Nå var det ikke annet igjen enn lord Paul. Alex kom aldri til å forstå hvordan han kunne ha blitt så fordervet at han ødela en ung kvinne. Han sugde i seg luft i et forsøk på å begrave smerten dypt inni seg.

Tøylene strammet seg i fingrene til Alex. – Hun bar ditt barn.

Langt borte dukket noe opp mot den øde, snødekkede sletten. En mann på svart hest kom ridende fra vest i full fart over det åpne landskapet. Nå hastet det, for lord Paul måtte gå med på å duellere før Nicholas St. Mauer, jarlen av Somerton, kom. Det hadde vært en tabbe å fortelle Somerton om planen.

– Hvordan kan du vite at det var mitt barn? sa lord Paul hånlig.

– Hun etterlot seg et brev der hun ba meg om ikke å klandre deg. Men nå tenker jeg på alle gangene jeg møtte dere sammen, i jaktselskapet i høst og i julen … Ordene og minnene gjorde Alex fysisk kvalm, det kvernet i magen hans. – Hun var lykkelig. Jeg trodde ikke det foregikk noe mistenkelig.

Alex ventet på at lord Paul skulle vise tegn til anger, i hvert fall spørre om Alice hadde lidd før hun døde. Da tausheten strakte seg ut, var det bare vekten av de to flintlåspistolene i lommene hans som ga ham trøst.

Nå hadde Somerton ridd halvveis over sletten. Skyer av snø sto opp fra bakken, og tordenen fra hestehovene forstyrret stillheten.

– Så synd for alle sammen. Lord Paul myste mot rytteren.

– Ja, så sannelig. Alex lente seg forover og stivnet til i hele kroppen. Han kjempet mot lysten til å stikke hånden i jakkelommen og ta opp en av pistolene. I stedet styrte han hesten helt inntil den hvite vallaken til lord Paul. – Vis meg i hvert fall såpass respekt at du ser på meg.

Lord Paul rørte seg ikke.

Trangen til å høre ham innrømme sviket og angeren fikk Alex til å presse på. – Hvordan kunne du forføre Alice og så kaste henne fra deg som søppel i gaten? Hvordan kunne du snu ryggen til henne når hun var med barn?

– Det spiller vel ingen rolle om jeg sier at jeg ikke hadde noe med det å gjøre. Nå så endelig lord Paul på Alex. – Hun la seg etter meg …

– Pokker ta deg! Stemmen til Alex smalt som et skudd over den øde sletten. – Hvorfor ble du ikke hos henne? Du skulle ha gjort det rette og giftet deg med henne.

Da de siste ordene døde vekk, ble lord Paul blek. – Forsiktig nå, Pembrooke. Ikke trekk forhastede slutninger som du kan angre på.

– Vi avgjør det her og nå. Men før Alex rakk å si mer, red jarlen av Somerton bort til dem og stanset hesten.

Lord Paul holdt hånden foran ansiktet for å stoppe snøskyen som virvlet rundt ham da jarlen kom.

Somerton tvang hesten inn mellom de to mennene. Han bet kjevene sammen og smalnet øynene. – Pembrooke! Nå er det nok!

– For en strålende entré, Somerton. Lord Paul smilte spydig. – Kommer du for å redde ham? Det er for sent. Vennen din er på vei til helvete for full fart.

– Det er best at du drar herfra. Stemmen til Somerton ble tykk av følelser. – Nå!

Alex lot som om han ikke hadde merket at de ble avbrutt. Han så bare på lord Paul. – I kveld skal du få betale for sviket ditt. Han ga blaffen i om han måtte stå til rette for Overhuset for å ha drept mannen i duell.

Somerton red helt inntil Alex og grep tak i hodelaget til hesten hans. – Pembrooke. Stemmen til vennen ble mild og jevn, som om han skulle ha snakket til et vilt dyr. – Kom igjen, Alex, gamle ørn.

Hva han enn hadde gjort tidligere for å fortjene Somertons lojalitet, så var det en forbannelse i dag. Alex dro hardt i tøylene og drev hesten unna jarlen. – Nei. Jeg skal avslutte dette på den ene eller andre måten. Han var fast bestemt på at lord Paul skulle stå til rette for det han hadde gjort, og nå snudde han hesten mot ham. – Vi behøver ikke leger eller sekundanter.

Somerton drev hesten forover igjen. – Lord Paul, dra herfra nå. Som på kommando sluttet det å snø i samme øyeblikk som jarlen løftet hånden og klasket den hvite vallaken på bakparten.

– Hold deg utenfor dette, Somerton! Utbruddet til Alex fikk en fugleflokk til å flakse opp fra et tre i nærheten.

Før jarlen hadde senket hånden, gjorde hesten et byks. Lord Paul forsvant inn i skogen og det stadig tettere mørket.

Alex grep om pistolskjeftet med den høyre hånden. Idet han dro det tunge våpenet opp av lommen, våknet dessverre samvittigheten hans. Han bet i seg en ed og slapp langsomt taket.

Snøen dempet alle lyder bortsett fra knirkingen i lærsalen til Somerton da han skiftet stilling. Den hudløse sorgen drev gjennom Alex med hvert åndedrag, fikk pusten til å svi i lungene og røvet ham for ethvert håp om en lykkelig fremtid.

Han ville ikke leve slik. På en eller annen måte skulle han sørge for at lord Paul fikk betale for sine synder. Minnene om Alice, som hadde vært så lyse og klare, var nå mørke og dystre.

Snøen ble til slaps. Alex løftet ansiktet mot den grå himmelen og nøt de piskende isnålene mot huden. Da han hadde sittet slik så lenge at han var blitt vant til den sviende smerten, brøt han stillheten med stø stemme. – Jeg skal ta fra ham alt. Jeg bryr meg ikke om hva jeg må ofre. Alt han har kjært, skal bli mitt.

April 1812

Reynolds spillesalong i London

Lord Paul slo hanskene sine mot håndflaten igjen og igjen. Bevegelsen minnet Alex om en sint katt som slo med halen mot en pågående hund.

– Kjøpte du gjeldsbrevene mine? Lord Paul så vantro på ham, mørk i ansiktet.

Alex hevet det ene øyebrynet og smilte svakt, selv om det ikke var humor i smilet. – Du behøver ikke takke meg.

De isblå øynene til lord Paul ble smale. – Når helvete fryser til is, eller når det er tredve torsdager i februar – hva som måtte komme først.

Alex overhørte sarkasmen og tok et papir opp av jakkelommen. – Jeg går med på å betale all spillegjelden din, inkludert den fra i dag. Til gjengjeld gir du meg skjøtet på godset ditt i Dorchester, Willow House. Han senket stemmen og rakte arket til sin nemesis. – Og så undertegner du her.

Lord Paul rev papiret ut av hånden hans. Da de to sakførerne til Alex kom inn, ofret ham dem ikke så mye som et blikk.

Den kvelende vekten gled av brystet til Alex. Etter å ha pønsket på en passende straff i flere måneder kunne han puste fritt igjen. Hans ære hadde krevd at han fikk oppreisning. Alice og barnet hennes var døde, og ingenting kunne bringe dem tilbake, men dette var gjengjeldelse for lord Pauls svik.

Alex klarte å virke rolig, men knyttneven hans klødde etter å slå til svinet som sto foran ham. – Skriv under, så er det over. Du er trygg for kreditorene og dette skandaløse sirkuset du har skapt.

Lord Paul leste gjennom dokumentet og så forskrekket opp. – Din jævel! Hvis jeg gir slipp på lady Claire, kan jeg ikke betale gjelden min. Da er jeg ruinert.

– Hun er ikke ditt ansvar lenger. Hadde han hatt mulighet til det, ville han sørget for at ingen kvinne noen gang var lord Pauls ansvar.

Det rasende ansiktet fikk et anstrøk av panikk over seg. Det var borte like raskt som det kom, men Alex visste at han hadde fått inn et slag. – Hvis du ruinerer meg, ødelegger du lady Claire også. Hun vil ikke tåle skandalen ved enda en brutt forlovelse. Dessuten er hun helt betatt av meg. Hun klarer ikke å holde seg unna. Og selvsagt lar jeg henne få det som hun vil.

– Hva er det du antyder? Alex lente seg over den grønne filten i spillebordet. Han måtte bruke all sin selvbeherskelse for ikke å drepe kreket som sto foran ham. Tanken på at lord Paul hadde ødelagt enda en uskyldig sjel, fikk magen hans til å vrenge seg. – Forsiktig med hva du svarer. Hvis hertugen av Langham hørte …

– Ikke vær så tåpelig. Selvsagt har jeg hatt henne. Ansiktet til lord Paul vred seg i et hånlig smil. – Du kan tvinge meg til å underskrive, men hva hjelper det? Om nødvendig gifter jeg meg med henne med spesiallisens i morgen. Jenta ville bli henrykt og synes det var veldig romantisk.

– Hvis du forsøker deg på det, får jeg vite om det. Prøver du deg på noe dumt, selger jeg deg tilbake til kreditorene dine. Og jeg har hørt at de er folk som er kjent for å bruke vold. Alex imiterte bevegelsen til lord Paul og slo også hanskene sine mot håndflaten. Smellet ga gjenlyd i rommet som et piskeslag.

Lord Paul stirret på Alex med åpenlyst hatefullt blikk. Begge visste at det ikke var noen annen utvei. Med avmålte bevegelser dyppet han fjærpennen i blekkhuset og signerte dokumentet.

Uten å røpe noen følelser tok Alex papiret og strødde sand over underskriften.

Lord Paul bøyde seg mot ham. – Jeg var ikke klar over at jeg var verdt så mye for deg.

– Det er du ikke, men Alice var det. Alex trakk pusten dypt og samlet all verdigheten han hadde brukt et helt liv på å oppnå. – Du skulle spilt høyere. Jeg ville ha betalt mye mer.

Han slengte den svarte frakken over skuldrene og gikk mot døren med arket i hånden. For hvert skritt var det som om byrden falt mer og mer av ham. Likevel hang angeren og skyldfølelsen igjen. Han skulle passet bedre på Alice. Han hadde vært så opptatt av den daglige driften av godset at han ikke hadde benyttet de utallige anledningene til å være sammen med henne. Hvilke håp hadde hun hatt for fremtiden? Hadde hun gledet seg til å debutere i selskapslivet? Nå kom han aldri til å få vite det. Han skulle ha forstått at humoren og munterheten hennes bare var en maske over smerten.

Han kastet et siste blikk på lord Paul. Den jævelen kom snart til å oppdage hvor ruinert han var. – Det var godt jeg ikke drepte deg, det ville vært altfor enkelt. Jeg vil mye heller se deg lide slik Alice gjorde. Han pustet inn den innestengte lukten av sigarer, billig sprit og lord Pauls desperasjon. Det var en berusende duft, en duft han kom til å huske til sin dødsdag. For første gang siden han fant Alice død, følte han seg levende.

Sakførerne hans kom til å forklare alle klausulene i minste detalj, men Alex hadde en mye enklere forklaring. Han hadde knust lord Paul. For å sette den siste spikeren i kisten skulle han gå på ballet i kveld, og der skulle han be om lady Claires hånd.

Hun ville trenge ham når forlovelsen med lord Paul ble brutt.

Men Alex klarte ikke helt å undertrykke sannheten som presset seg frem i bevisstheten hans. Han trengte henne like mye, om ikke mer, enn hun trengte ham.

Det var bare ett problem. Han måtte overtale henne til å ødelegge ryktet sitt og bryte sin fjerde forlovelse.

Alex hadde faktisk gledet seg til lady Anthonys ball. Vanligvis var slike tilstelninger så kjedelige som pesten, men ikke i kveld. Han var ivrig etter å danse og konversere med lady Claire, kvinnen han skulle overtale til å gifte seg med ham. Nå sto han på balkongen i andre etasje og så ned på dansegulvet. Parene saktnet farten og stoppet da musikken tok slutt. Han la ikke merke til den grasiøse svaiingen i damenes ballkjoler, det var bare én dame han var interessert i denne kvelden.

Han ville gjenkjent den lysende kronen av mørkerødt hår hvor som helst. Lady Claires hår var som et fyrtårn for blikket hans. Sist de møtte hverandre, hadde hun vært en høy, keitete jentunge som hadde minnet ham om et skvettent føll. Han ble overrasket da det ilte opphisset gjennom ham. Hun var ikke lenger en pike på terskelen til voksenlivet, hun var en nydelig kvinne.

Lady Claire Cavensham, eneste barn av den tidligere hertugen av Langham, sto sammen med en gruppe unge damer og lo. Fra et hjørne i ballsalen kom en livrekledd lakei gående mot henne med en lapp. Den vinrøde fargen på Barstowe-familiens brevhode var gjenkjennelig selv fra etasjen over.

Det var som å få et slag i magen. – Den jævelen, sa Alex nesten uhørlig. Den ynkelige dritten hadde ikke engang anstendighet til å si det til henne ansikt til ansikt.

Lakeien nærmet seg lady Claire, og det var som om tiden gikk saktere. Scenen under ham foldet seg ut som sekundene før en vognulykke. Man så hvordan det kom til å ende, men hadde ingen mulighet til å stoppe det.

Dette var ikke bra. Lady Claire hadde ingen skyld i dette. Han skyndte seg ned trappen for å forsøke å begrense skaden. Hvis han var heldig, kunne han avskjære lakeien før han fikk levert beskjeden.

Alex tråklet seg forbi de andre gjestene mot lady Claire. Det tok seg ikke ut å løpe gjennom ballsalen, men han lot som han ikke hørte at flere bekjente snakket til ham i forbifarten. Bare seks-syv meter skilte dem nå.

– Pembrooke! Hva i helvete gjør du her? Lord Frederick Honeycutt stilte seg i veien for ham, med et henrykt uttrykk i ansiktet. – Jeg har ikke sett deg på en evighet. Er du på vei til spillesalongen?

– Ikke nå, Honeycutt. Jeg snakker med deg senere. Alex nikket kort, gikk rundt mannen og fortsatte mot lady Claire.

Lakeien holdt frem sølvfatet med beskjeden. Hun fikk en nyve i pannen, og øynene ble store da hun antagelig kjente igjen brevhodet. Et nesten umerkelig øyeblikk så hun bekymret ut, før hun klarte å skjule det. Med et lite smil nikket hun og tok lappen.

Magen til Alex sank helt ned i gulvet da hun gikk litt unna venninnene og brøt seglet med fingeren.

I helvete! Lady Claire følte trang til å rope ordene høyt da hun krøllet sammen lappen i hånden. Det tykke papiret skar seg inn i håndflatene gjennom de fløtehvite silkehanskene som en smertefull påminnelse om innholdet.

I hånden holdt hun beskjeden fra sin fjerde forlovede. Kortfattet, skarpt og med irriterende pen håndskrift informerte lord Paul henne om at han ikke kom til å være til stede for å kunngjøre forlovelsen deres. Det han egentlig sa, var at han gikk fra løftet om å gifte seg med henne.

Riktignok elsket hun ikke lord Paul, men hun hadde betraktet ham som en venn. En venn hun kanskje kunne ha lært seg å elske med tiden. Det var ingen tvil om hva som hadde skjedd i kveld.

Forbannelsen hadde slått til igjen.

Enda en avvisning til samlingen. Helt ør bøyde Claire hodet i skam, og hun så ned på den vakre forlovelseskjolen, et plagg som var tegnet og møysommelig sydd for å feire kunngjøringen i kveld. I løpet av den neste timen skulle hun ha danset med lord Paul for øynene på gjestene, og kjolen skulle ha feid forbannelsen ut av ballsalen og ut av livet hennes. Nå var det ikke annet i fremtiden enn ydmykelsen som ventet så snart le bon ton hørte at hun enda en gang hadde opplevd en brutt forlovelse. Bare at denne gangen satt sosieteten på første rad under forestillingen.

Det eneste hun noen gang hadde ønsket seg, var sin egen familie. Og for å få det måtte hun gifte seg. Når sant skal sies var hun ikke så nøye på hvem hun giftet seg med, bare hun ble gift.

Hun blunket flere ganger for å forsikre seg om at hun ikke drømte. «Ødelagt» var ikke sterkt nok til å beskrive hennes status etter dette. Det uttrykket kunne vært brukt for to forlovelser siden, men nå passet nok «utslettet» bedre. Hun grudde seg til de uunngåelige snøftene og fnisene når gjestene fikk vite at hennes fjerde forlovede hadde hørt på rådene fra andre og dumpet henne bare en time før kunngjøringen.

Lenge leve lady Claires forbannelse.

Hun var ikke en kvinne som hadde mistet kampviljen. Med hvert åndedrag og hver muskel i kroppen besluttet hun seg for å komme seg unna. Hun klistret på seg et smil, og med hodet hevet, som det passet seg datteren til en hertug, rygget hun unna sin kusine Emma og venninnene. Ett skritt, og hun fikk opp farten. Ett til, så ville hun være ute av syne for gjestene som samlet seg rundt gruppen deres, og så kunne hun skynde seg ut.

Idet hun skulle til å snu seg, smalt den harde kanten på et serveringsbrett inn i ryggen hennes. Glassene fløy gjennom luften rundt henne. Singlingen ga gjenlyd i det store rommet idet orkesteret spilte den siste tonen. Claire knep øynene igjen, men åpnet dem for å se på skaden. Dansende par, enkefruer og debutanter snudde på hodene og betraktet katastrofen. Den altfor velkjente varmen steg opp i kinnene hennes.

Hun snudde seg mot den uheldige lakeien som sto med brettet i hendene. – Unnskyld, det var min skyld. Er du skadet?

Lakeien ristet på hodet. – Nei, De må unnskylde, my lady. Han bøyde seg og begynte å plukke opp glasskårene.

Med magen trukket inn og rette skuldre snudde hun seg mot dansegulvet igjen. De andre gjestene hadde gått tilbake til festen, bortsett fra de som sto nærmest henne. Hun så flere som smilte hånlig av det ynkelige fluktforsøket.

– Er alt i orden, Claire? Du ser litt … urolig ut? Hennes kusine Emma kom bort til henne og smilte så strålende at det lyste opp hele ballsalen.

Hvis Claire sa et ord om hva som hadde skjedd, ville nok ikke kusinen klare å holde bekymringen unna det vakre ansiktet. – Det går bra. Jeg må bare ha litt frisk luft.

Emma nikket så de honningblonde krøllene skinte i lyset fra lysekronene. – Det er fullt forståelig at du er engstelig. Jeg kan nesten ikke vente på kunngjøringen. Endelig skal jeg få drikke et helt glass champagne, kanskje to. Emma hadde tydeligvis latt seg overbevise om at alt var bra, og hun klappet Claire på armen før hun gikk tilbake til venninnene.

I kveld hadde tanten og onkelen til Claire planlagt å skåle for hennes fremtidige lykke. De hadde allerede spurt lady Anthony om de kunne få komme med en kunngjøring. Gudskjelov hadde de ikke sagt hva det dreide seg om.

Lakeien som hadde levert beskjeden, sto tjenestevillig ved siden av henne. Mannen så ut som en arbeidsbie der han sto i den svarte og gylne uniformen som matchet dekoren i ballsalen. Lakeier i lignende livreer gled rundt i rommet for å servere de andre gjestene. De første tonene i en kvadrilje gled gjennom luften.

Tjeneren bukket lett. – Er det et svar, my lady?

Var det noe svar? Hun hadde blitt så sjokkert at brevet hadde glidd ut av fingrene hennes. Da hun så seg rundt, fant hun det på gulvet.

Hun knelte ned for å ta den opp. I samme øyeblikk strakte en stor mannshånd seg etter arket.

Smerten eksploderte i den høyre tinningen til Claire da hun dunket hodet inn i mannens. Helt forferdet over hvor klossete hun var, trakk hun seg bakover med et rykk. Hva mer kunne gå galt i kveld? Mirakuløst nok falt hun ikke om på gulvet. – Jeg beklager …

Resten av unnskyldningen smeltet bort da Claire så opp i de mest fengslende grå øynene hun noen gang hadde sett. Uten tanke for konsekvensene rev hun brevet ut av de hanskekledde fingrene hans så han ikke skulle få anledning til å lese det som sto der. – Unnskyld meg, men det er mitt.

Alexander Hallworth, markien av Pembrooke, satte seg på huk foran henne. – Tillat meg å hjelpe, lady Claire. Det svake smilet hans var nesten medfølende.

Den mørke, litt hese stemmen fikk det til å sitre fra hodebunnen til tærne. Den svarte selskapsfrakken hans understreket de brede skuldrene. Selv når han satt på huk, tårnet han over henne. Hun var dødsens flau fordi hun hadde revet brevet så uhøflig ut av fingrene hans, og klarte ikke å se ham inn i øynene. Smilet glapp også. – Takk.

Han grep henne lett om albuen og hjalp henne på bena.

Claire snudde seg mot lakeien. – Jeg må få overlevert en beskjed til min onkel, hertugen av Langham. Er det et sted der jeg kan være alene, vekk fra all støyen?

Claire skjøv fra seg trangen til å kaste et nytt blikk på Pembrooke, for hun var redd han skulle avsløre hemmeligheten hennes. Hvor hadde han kommet fra? Han var aldri på slike tilstelninger.

Hun fulgte etter bie-eskorten sin inn i en svakt opplyst salong innredet i samme farger som livreet til lakeien. Det tykke, gylne teppet dempet skrittene hennes, og hun ønsket at det kunne gjort det samme med hjerteslagene. Lakeien fant et papirark, en penn med nyspisset splitt og et blekkhus.

Det var vanskeligere enn hun hadde trodd å skrive en rask beskjed. Hånden hennes skalv, så hun fikk en blekkflekk på den hvite hansken – enda en plett på denne kvelden. På en eller annen måte klarte hun å få orden på tankene sine og ba tanten og onkelen møte henne i inngangshallen så hun kunne gå uten å si fra til noen. Blekket hadde knapt tørket før hun forseglet brevet. – Vær snill å levere det med det samme. Jeg venter ikke på svar.

– Ja, my lady.

Lakeien åpnet døren, og bråket fra ballsalen veltet inn i rommet som en ubedt gjest. Da han hadde gått ut, ble det heldigvis stille igjen. Enda en brutt forlovelse. Den velkjente smerten stakk i brystet. Det var ikke rekken av brutte forlovelser som gjorde mest vondt, men heller tanken på at hun aldri ville få en familie som kunne erstatte den hun hadde mistet.

Hun så seg rundt i salongen og ga fra seg et lite, lettet sukk. Skjebnen viste henne en ørliten barmhjertighet i disse sørgelige omstendighetene. Rommet hadde utsikt til lady Anthonys prydhage. En annen kveld ville hun nøyd seg med å beundre den vakre utsikten på avstand, men i kveld kunne den være til hjelp for henne.

Hun åpnet de rikt dekorerte franske dørene, smatt ut på terrassen og skyndte seg ned trappen. Hun kunne ikke ta sjansen på å gå gjennom ballsalen igjen og møte de nysgjerrige blikkene til gribbene som utga seg for å være gjester.

Små lanterner svaiet i den svake brisen, og lyset fra dem danset over hagegangen. Hun ble kald på armene og fikk gåsehud. Det var ingen grunn til å bekymre seg for å bli sett, for det var lite trolig at det var noen i hagen. Selskapet holdt seg innendørs for å spise nattmat.

Om et kvarters tid ville hun sitte trygt og forhåpentligvis rolig i vognen sammen med tanten og onkelen. Kveldsduggen trakk inn i de tynne danseskoene av silke, og sikkert i falden på kjolen også, men det var en liten pris å betale for friheten.

Et lyn blinket på himmelen i vest. Claire bråstoppet, men så rettet hun ryggen, undertrykte denne nye bekymringen og gikk videre. Noen regndråper falt på skuldrene hennes. Gode Gud, ikke dette. Ikke nå. Hun nynnet på vuggevisen moren hadde lært henne for å holde redselen unna.

Hun var slett ikke forberedt på et uvær, men hun trakk pusten dypt flere ganger og samlet alt sitt mot. Tordenen rullet over himmelen, nærmere og nærmere. Brystmusklene strammet seg, og hun mistet pusten. Brått begynte hjertet å hamre så hun trodde det skulle eksplodere i brystet.

Hagen forsvant rundt henne, og igjen var hun ti år gammel. Lyden av treverk som splintret, blandet seg med tordenbraket som fikk vognen til å riste da de kjørte over broen til Wrenwood. Kjøretøyet krenget hardt mot høyre. Lyden av uværet druknet nesten hestenes skrik og flankerytternes desperate rop. Vognen veltet, ga fra seg et stønn idet treverket ble splintret i biter. Plutselig ble hun kastet ut i det iskalde vannet og mistet pusten. Skjørtene viklet seg om bena hennes. Alene, helt vill av redsel kjempet hun mot mørket som omga henne, men klarte ikke å sparke løs skjørtene.

– My lady? Den dype stemmen vekket henne av minnene. Hjertet saktnet farten. Lakeien måtte ha sett at hun gikk ut. Hun snudde seg for å forsikre ham om at alt var bra, men så vokste skrekken seg enda større.

– Lord Pembrooke, hvisket hun. Nå kom hun til å bli forsinket, og hun risikerte å bli avslørt.

Men hun hadde i hvert fall selskap …

Nå var det nok! Hun måtte få kontroll på panikken. Hun trengte bare to minutter, så kunne hun gå inn i inngangshallen.

Han overrasket henne da han plutselig smilte vinnende. – Det ser ut til at De liker dette ballet like godt som jeg gjør. Det var ikke lett å finne Dem.

Claire klarte å presse frem et lite, nølende smil. Hva i all verden kunne det være han ville henne? De fjerne tonene fra valsen døde bort. – Ville De finne meg?

Pembrooke tok et skritt nærmere. Hun kvalte klynket som truet med å glippe ut av henne da han kom så nær. Et lynglimt fikk det til å skinne i øynene hans. Det svarte håret gjorde det nesten umulig å se hvor hodet hans sluttet og natten begynte.

– De virket opprørt der i ballsalen. Jeg kommer for å spørre om jeg kan hjelpe på noe vis.

Ordene fikk alle alarmklokker til å ringe. Hvis han hadde sett at hun var opprørt, kunne andre også ha fått det med seg.

– Hjelpe? Claire krympet seg så snart ordet glapp ut av henne. Hun var da for søren ikke noen papegøye. Hun svelget klumpen i halsen og kastet et blikk over skulderen hans. Han var alene.

Igjen skar et lyn over himmelen, og hun grøsset ukontrollert på ryggen.

Pembrooke lente seg inn i lyset på hagegangen. Skjæret fra lykten fremhevet den sterke haken og de skarpe kinnbena. Han gransket henne som en forsker som betraktet et insekt under forstørrelsesglasset.

Hun var så tørr i halsen at hun ikke klarte å svelge igjen. Hvis han fortsatte å se slik på henne, kom han kanskje til å forstå hvor fortvilet hun egentlig var.

– Lady Claire … Stemmen hans var en hvisking, men den hyllet seg om henne. – La oss snakke om lord Paul.

Det neste lynet lyste opp himmelen. Da Claire trakk pusten skarpt inn, rakte Alex henne hånden. – Skal vi komme oss unna regnet? En liten alkove som var bygd på huset, til høyre for hagegangen, kunne gi dem ly.

– De venter på meg i ballsalen. Den påtatte styrken i stemmen minnet Alex om et skadet dyr som desperat prøvde å forsvare seg. De skjelvende hendene avslørte hvor fortvilet hun var.

Vanndråpene på skuldrene og i håret hennes skinte som ørsmå diamanter i skjæret fra hagelyktene. Hun fikk Botticellis Venus til å se ut som en helt alminnelig kvinne. Han lo litt for å dempe engstelsen hennes, gikk nærmere og sa med konspiratorisk stemme: – Er De klar over at De går i feil retning?

Øynene hennes skinte fuktig.

Helt ut av det blå ble han overveldet av trang til å tørke tårene av kinnene hennes. – Det var ufint, hvisket han. – Jeg ber om unnskyldning. Det var ikke meningen å ta lett på situasjonen. Han ville at hun skulle ta imot tilbudet hans, ikke være redd ham. – Vær så snill. Dette er viktig. Jeg gir Dem mitt æresord på at det ikke er noen ting å være redd for.

Claire tok et nølende skritt mot alkoven.

Alex la hånden mot korsryggen hennes og gikk sammen med henne. Hvis hun prøvde å stikke av, kom han til å stoppe henne.

Hun stanset opp før hun gikk innunder den buede åpningen, og lyset fra lykten badet henne i en gyllen glød som fremhevet den fløtehvite huden. En svak bris blåste parfymen hennes mot ham. Krydret, med litt sitrus. En god duft, men ganske uvanlig for en kvinne.

– Skal vi sette oss? Han pekte på granittbenken.

– Nei, det er ikke nødvendig. Hva er det De vil? Stemmen hennes var kort, men det lå noe tyngre under den. Kanskje fortvilelse, siden hun så ut som hun hadde sett et spøkelse og knapt overlevd så hun kunne fortelle om det.

Han gikk nærmere. Lady Claire sto helt stille. Hun så ut som en veldig modig, veldig liten soldat. Eller kanskje en veldig kald soldat.

Han tok av seg den ettersittende frakken. I stedet for å rekke henne plagget la han det om skuldrene hennes.

Kroppen hennes stivnet til da han bøyde seg mot henne. – T-takk, sa hun med lav stemme.

Selv i det svake lyset var håret hennes skinnende rødbrunt. Brått følte han trang til å stryke hendene over de runde hoftene og brystene. Han stivnet til. Det måtte være kveldens hendelser som fikk ham til å reagere slik. Hun var vakker, men han hadde vært sammen med vakre kvinner før. Nei, det var nok heller det at hun klarte å holde på verdigheten under slike vanskelige omstendigheter, ydmykelsen ved enda en brutt forlovelse, som fikk blodet til å hamre rytmisk gjennom kroppen hans.

Alex skjøv fra seg de distraherende tankene. Det kom ikke til å bli enkelt å få foreslått det han ville: ekteskap. – Lady Claire …

– Hvorfor følger De etter meg? Hun så på bueåpningen og trakk frakken hans bedre om seg. – Hvis jeg ikke kommer tilbake til familien min straks, kommer de til å etterlyse meg.

Han var ikke sikker på om hun var redd eller irritert. Hun oppførte seg høyst uvanlig.

– Hvordan har De tenkt å forklare at lord Paul ikke er til stede her i kveld? Alex gjorde stemmen myk for å dempe slaget. – Jeg sier ikke dette for å være slem, men i morgen kommer le bon ton til å spre nyheten om at De har enda en brutt forlovelse bak Dem, hvis De ikke handler raskt. Jeg tror nok de vil fryde seg over denne siste uheldige hendelsen.

– Gjør De narr av meg? Blikket hennes var knivskarpt.

– Slett ikke. Jeg vil hjelpe. Nå måtte han trå varsomt. Han hadde nok erfaring med kvinner til å vite at han risikerte en høflig, men sviende skjennepreken. – Jeg vil diskutere de uheldige omstendighetene ærlig og rett frem.

Det stoiske uttrykket hennes minnet ham om et italiensk renessansemaleri, der de rolige, vakre ansiktene ofte ble skjemmet av et anstrøk av misnøye. – Lady Claire-forbannelsen lever sitt eget liv, sa han til slutt.

Hun krympet seg litt, men så svakt at han nesten ikke så det.

Med ett rullet beskyttertrangen gjennom ham som et tordenbrak. – Sosieteten suger til seg slike skandaler, enten det er sannhet i dem eller ikke. Han la hendene på ryggen. – For å skåne Dem selv for sladderen som kommer til å flamme opp så snart dette blir avslørt, burde De kunngjøre at De brøt forlovelsen med lord Paul i kveld. Hvis De ikke kommer ham i forkjøpet, blir De ledd ut av byen. London bryr seg ikke om De er hertugdatter, hertugniese eller tjenestepike.

– Det er begrenset hvor mange ganger man kan planlegge å gå opp kirkegulvet før frierne holder seg unna for godt. Ansiktet hennes var helt uttrykksløst. – Jeg skal overtale ham til å ombestemme seg før noen får vite om det.

– Lady Claire … Dette var vanskeligere enn han hadde trodd det skulle bli. Den stakkars kvinnen følte seg åpenbart fanget, og det var usannsynlig at lord Paul kom til å redde henne. – Vet De hvor han er akkurat nå?

– Nei.

– Han er i Reynolds spillesalong, dypt forgjeldet. Alex senket stemmen. – Tenker De på forbannelsen til den heksen …?

Hun så opp mot himmelen, og så snøftet hun. – Vær så snill. De tenker altfor smalt. Noen mener at min ulykke skyldes en blodsforbannelse, besvergelser, til og med noe som er oppstått i oldtiden. Jeg har mye å velge mellom, i tillegg til at jeg har mistet noen av mine forloveder til død, sykdom og vanførhet. Skal jeg ramse opp alt sammen?

Han smilte av den utfordrende stemmen hennes. – Hvis De ønsker å dele det med meg.

Et lite, trassig smil la seg om leppene hennes, og øynene flammet. Hun var enda vakrere enn han først hadde tenkt.

– Vel … Lord Thant mistet et ben etter en stygg ulykke, mindre enn en time etter at han hadde fridd. Lord Riverton rømte fra landet på grunn av en duell. Den dagen han fridde til meg, valgte han å ta feiringen i en adelsdames seng. Ektemannen hennes fant ham der. Stemmen hennes myknet. – Lord Archard døde av en febersykdom. Nå så han i øynene hennes den smerten hun måtte føle etter kveldens hendelse. – Nå forstår De hvorfor jeg trenger ham. Hun snudde seg vekk, taus og verdig.

Alex løftet hånden mot hennes, men ombestemte seg. Han hadde ikke så mye erfaring med å trøste, så han stolte på at nonsjalansen skjulte ubehaget han følte. Det hadde aldri vært meningen at noen andre skulle lide fordi han knuste lord Paul. Bare hun ikke begynte å gråte, skulle han klare å gjennomføre dette.

Han knyttet nevene og fant tilbake til besluttsomheten. Han kunne ikke miste fokus nå. Det han gjorde i kveld, kom til å avgjøre fremtiden for både denne kvinnen og ham selv. – Si meg, nøyaktig hvor mange forloveder, inkludert lord Paul, er det De har hatt? Fire? De finner en annen å gifte Dem med, det garanterer jeg.

Claire snudde seg fort og så på ham med smale øyne som skjøt lyn. Hun hevet haken, grep skjørtene i den ene hånden og feide forbi ham. Silke og sateng strøk mot bena hans med en svitsjende lyd. Hun slapp skjørtene og virvlet rundt mot ham igjen.

– Hvordan fikk De vite at lord Paul hadde brutt forlovelsen? Styrken i stemmen hennes avslørte at hun hadde karakter, og at hun var intelligent. – Jeg fikk nettopp vite det selv. Og så vidt jeg vet er ikke dere to venner.

Han kjente et stikk av medlidenhet dypt inni seg. Det var merkelig å høre det, for det var lord Paul som hadde fått ham til å tvile på sin egen godhet. Men han skjøv vekk samvittigheten, og besluttsomheten reddet ham. Dette hadde han arbeidet for i flere måneder, og han skulle ikke gi etter for de forpinte øynene hennes.

Hun hadde blitt en del av planen hans da hun forlovet seg med lord Paul. Og ifølge planen måtte hun gifte seg med ham og bli hans markise. Til gjengjeld skulle han holde Claire og rikdommen hennes unna lord Paul. Alex kjente mannen godt nok til ikke å stole på ham. Ble han desperat nok, kunne lord Paul overtale henne til å rømme til Gretna Green og gifte seg med ham der.

I teorien hadde planen vært perfekt, men det var vanskeligere å gjennomføre den, særlig fordi han var tiltrukket av denne damen.

– Nyheter sprer seg raskt. Jeg vil ikke se en uskyldig dame ødelagt på grunn av ham. Alex trakk på skuldrene. – Hvordan skal vi få Dem uskadet gjennom denne skandalen? Jeg så hvor opprørt De var i ballsalen.

Hun grøsset, som om hun fortsatt frøs.

– La meg hjelpe. Kanskje vi kan bli enige om en løsning begge kan trives med.

Claire la hodet på skakke og så trassig på ham. Denne kvinnen hadde ryggrad, og hun hadde reist seg etter tidligere skandaler. Hun kom ikke til å gråte av lykke på grunn av frieriet hans. Det sildret opphisset gjennom ham da han så det selvsikre uttrykket hun tok på seg, og han lovet seg selv at hun aldri skulle bli lord Pauls offer.

– Lord Pembrooke, hva er det egentlig De vil? Hvis De er ute etter noe uanstendig, må De ikke tro jeg går med på det.

– Jeg har ikke mer uanstendige hensikter med Dem enn jeg har med noen av de andre unge damene i ballsalen. Kroppen hans sa noe annet, men han var en gentleman, så han ville ikke drømme om å gjøre noe med det. – Mine motiver er høyst ærbare.

– Hvorfor? Hun rynket pannen. – Hvorfor vil De hjelpe meg?

– Det er enkelt å svare på. De er en nydelig dame som fortjener et bedre liv enn det lord Paul kan by Dem. Han klistret på seg et smil som skulle overbevise henne om hans ærlige hensikter. – Nå burde De gå tilbake til ballsalen og kunngjøre at De bryter forlovelsen på grunn av en annen. Jeg skal stå ved Deres side.

– Jeg forstår. Så De foreslår at jeg, for øynene på alle lady Anthonys gjester, skal ødelegge ryktet mitt fullstendig ved å erklære at jeg gir lord Paul kurven. Hva skal jeg oppnå med det, annet enn å forsterke forbannelsen? Stemmen til Claire ble litt kynisk. – Var det noen som ba Dem gjøre dette? Hun ventet ikke på svar. – Jeg burde jo forventet noe slik. Se hvor mange menn hun kan miste. Hvilken klubb er det som har veddemålet? White’s? Brooks? Hvordan er oddsene?

– Hold opp, my lady. Enhver mann ville være beæret over å ha Dem til sin kone.

Leppene hennes skilte seg. Det var tydelig at hun ikke trodde ham.

Noe som lignet ridderlighet steg opp i ham. Hvordan hadde en kjeltring som lord Paul klart å sette klørne i en fantastisk skapning som henne? – Sannheten er at jeg prøver å redde Dem fra enda en ydmykelse. Bryt med ham. Nå. I kveld. Før noen flere får vite hva han har gjort.

Langt borte rumlet tordenen, og det glimtet i et lyn i vest. De utsmykkede lanternene vugget i et plutselig vindkast. Claire snudde hodet mot uværet som nærmet seg, og ble blek.

Hun var i ferd med å miste interessen for ham. – Lady Claire, jeg har et plettfritt rykte som en ærlig mann. Bare spør vennene mine.

Det var ikke så mange han brydde seg med å ha som venner. Etter lord Pauls svik var Somerton hans eneste nære venn.

Alex smilte oppriktig. – Jeg ville aldri tillate at De ble ydmyket for øynene på sosieteten. Jeg prøver å hjelpe. På en eller annen måte måtte han få overbevist henne om det, for da ville det ble mye lettere for henne å akseptere tanken på å gifte seg med ham.

Hun blunket fort flere ganger før hun snudde seg mot ham igjen. Et øyeblikk virket hun forskrekket over å se ham der. – Det er svært galant, my lord. Jeg takker oppriktig for anstrengelsen. Men nå må jeg gå.

Denne kvelden kunne ikke ende med at hun flyktet, så han prøvde en annen taktikk. – De må beskytte Wrenwood-godset og formuen Deres fra igler som prøver å suge seg fast. Og ikke minst må De sette en stopper for den latterlige forbannelsen.

– Jeg har to. Hun holdt opp to hanskekledde fingre.

– To? To hva? Forbannelser? Ingen i klubben hans hadde sagt et pip om at det var en forbannelse til.

– Gods. Jeg eier to gods, Wrenwood og Lockhart. Hun så ham inn i øynene.

Svaret hennes var uventet, men han hadde så mye erfaring fra forretningsverdenen at han klarte å skjule følelsene. Rapporten fra privatetterforskeren hans hadde ikke sagt noe om flere eiendommer. Siden hun hadde valgt å fortelle ham det, måtte hun ha gjort seg noen tanker.

Et lyn lyste opp himmelen. Hun krympet seg og tok et skritt nærmere ham, men reaksjonen hadde ingenting med ham å gjøre. Det var uværet.

Blikket hennes gled mot inngangen til alkoven før hun så på ham igjen. Hun beveget litt på skuldrene så frakken hans falt ned i hendene hennes. – God natt, my lord, sa hun og rakte ham den. Utenfor gjemmestedet deres fløt stemmene til en mann og en kvinne gjennom luften.

Alex la hånden på skulderen hennes for å hindre henne i å flykte. – Kan De hjelpe meg? Jeg har visst mistet kammertjeneren min. Det ene øyebrynet hans hevet seg. – Og hvis De går nå, kommer de der ute til å se oss.

Hun smilte halvhjertet og holdt opp frakken hans. Han stakk inn armene og fikk den på seg. Hendene hennes strøk over stoffet i skuldrene og ryggen, og berøringen fikk det til å ile deilig i ham.

Claire tok noen skritt mot hagegangen. Lynraskt gikk han etter og grep henne i albuen. Da han dro henne mot seg, var det noe som flammet opp mellom dem. Han så inn i det jagede blikket hennes. Om det var trangen til å ha henne nær, eller trangen til å beskytte en sårbar kvinne, spilte liten rolle. Han dro henne inn i skyggene og la munnen mot øret hennes. – Vent til de har gått forbi. Varmen fra huden hennes var lokkende.

Et nytt lyn lyste opp både hagen og alkoven.

Forsiktig skjøv han henne inn mot veggen og stilte seg slik at hun ikke kunne ses utenfra.

Et tordenbrak fikk det til å høres ut som himmelen skulle revne. Det gikk over i en dyp rumling som nektet å dø bort.

– Vær så snill. Den hviskende stemmen hennes knakk da hun kjempet for å få puste. Med en glidende bevegelse grep hun jakkeslagene hans og dro ham mot seg. Hun begravde ansiktet mot brystet hans og klemte seg mot ham, nesten som hun søkte ly inni ham. – Ikke gå fra meg. Stemmen hennes var svak, hun lød skrøpelig, som hun når som helst kunne gå i knas.

– Jeg skal ikke det. Jeg lover. Alex klemte henne inn mot seg. Den ene hånden sank inn i den myke satengen i skjørtene hennes, mens den andre la seg om nakken og holdt ansiktet hennes inn mot brystet hans. Det føltes så naturlig å holde rundt henne. Kroppen passet perfekt inn mot hans.

Hun trakk seg litt unna. Blikket var vilt da det søkte hans. Han kunne ikke skjønne hva hun var så redd for.

Munnen hans senket seg til den bare var noen centimeter unna å smake på henne. Galskapen hadde overveldet ham. Det eneste han ville, var å kysse henne så grundig at hun glemte redselen – glemte alt annet enn ham.

Pusten hennes blandet seg med hans, og det lave stønnet som unnslapp henne, var berusende. Aldri hadde noe føltes så riktig som dette øyeblikket. Han bøyde hodet og strøk leppene mot hennes.

– Pembrooke? Har du sett lady …

Claire lente seg bakover og slapp jakken hans. Da kroppsvarmen hennes forsvant, var det som om han hadde mistet noe. Han snudde seg med mørkt ansikt mot inntrengerne.

Lord Frederick Honeycutt og hans søster, lady Sophia, tok et skritt bakover, og øynene deres ble store som tinntallerkener.

Honeycutt var den første som klarte å ta seg sammen. – Jeg ser at du har funnet lady Claire. Han bukket lett og senket stemmen. – Hertugen av Langham ser etter niesen sin, og han kommer like bak oss.

En bølge av vaktsomhet gikk gjennom Alex da onkelen til Claire kom gående inn i lyset. Han stilte seg bredbent opp, i en stilling som krevde oppmerksomheten en hertug fortjente. Et svakt smil lå om munnen hans, men de knyttede nevene som hang langs sidene motsa det. – Er alt i orden, Claire? Stemmen var hengiven, i skarp kontrast til sinnet som lyste av øynene.

– Helt fint. Hun gikk ut av skyggene bak Alex, men ble stående ved siden av ham.

Alex ble overrasket da hun ikke løp bort til onkelen, og han la hånden mot korsryggen hennes for å gi henne mot.

Claires fetter Michael Cavensham, markien av McCalpin, bråstoppet ved siden av faren, og like etter kom hans yngre bror William. Begge mennene var omtrent like høye som hertugen.

Med svart humor undret Alex seg på hvordan han skulle komme seg levende over en slik mur av Cavensham-menn.

Tordenen døde bort. Det var som om selv naturkreftene nølte med å konfrontere hertugen og sønnene hans.

– Hva gjør De med min kusine? McCalpin så ut som om han ville kaste seg over Alex, men hertugen rakte ut armen for å stanse arvingen sin.

Lord William sto på den andre siden av faren. Hertugens yngste barn, lady Emma, kom også bort til dem. – Claire? ropte hun. – Trenger du hjelp?

Alex ventet på at Claire skulle kaste seg ut i en forklaring på hvorfor de var alene her ute. Men i stedet skakket hun på hodet og snudde ryggen til den stirrende flokken. Hvis det var meningen å beskytte ham, hadde hun ikke behøvd å anstrenge seg. Det var han som skulle beskytte henne mot den stadig større tilskuerskaren.

– Jeg er lei for det. Den varme pusten hennes kjærtegnet kinnet hans, nesten som et kyss.

– Ikke vær det, hvisket han. Han tok henne i hånden, flettet fingrene i hennes og dro lett i henne så hun sto ved siden av ham. Og så løftet han hånden hennes til leppene, langsomt, så tilskuerne skulle se det.

Øynene hennes ble store.

– Kan dere høre etter, alle sammen? Den dype stemmen hans bar gjennom hagen så selv etternølerne hørte ham. Han så henne inn i øynene og smilte.

Mengden ble stille.

– Det er meg en stor glede å kunngjøre at lady Claires forlovelse med lord Paul offisielt endte i kveld.

– Har du gått fra vettet? spurte hun.

Tilskuerne begynte å mumle.

Claire prøvde å rive seg løs, men han nektet å slippe, i stedet klemte han lett om fingrene hennes. – Stol på meg. De lave ordene ble sagt hengivent. Han henvendte seg til forsamlingen igjen med en stemme som ga gjenlyd. – Jeg er glad, fordi lady Claire har sagt ja til å bli min kone.

Honeycutt hevet øyebrynene så høyt at de møtte hårfestet, mens søsteren hans så ut som hun var i ferd med å dåne.

Emma løp inn i alkoven. – Claire!

McCalpin fulgte etter. – Pembrooke, ved Gud, hvis dette skal være en spøk …

Langham trengte seg innunder den buede inngangen, og de brede skuldrene hans skjulte dem for tilskuerne. – Hva er dette for noe, vennen min?

Alex svarte før hun rakk å åpne munnen. – Jeg beskytter henne fra å bli vanæret av en umoralsk kjeltring.

Hertugen hevet det ene øyebrynet. Skepsisen ble til en overlegen maske. – Lord Pembrooke, jeg forventer å se Dem på Langham Hall i morgen, så vi kan diskutere Deres forpliktelser overfor min niese.

– Det skal være meg en glede, Deres Nåde. Han snudde seg, og uten å bry seg om hvem som så det, la han munnen inn mot øret til lady Claire. Leppene hans kjærtegnet øreflippen. – De skal ikke angre, det sverger jeg på.

– De kaster bort tiden. Hun gikk bort til onkelen uten å se seg tilbake.

Lettelsen strømmet gjennom Alex. Han hadde oppnådd målet, med hjelp av Honeycutt – selv om han ikke hadde vært klar over at han hjalp til. Det kunne tatt lang tid å overtale lady Claire til å gifte seg med ham, men nå ble hun tvunget til det, og det sparte tid og kom til å få en slutt på de latterlige ryktene om en forbannelse.

Han var ytterst tilfreds da han gikk ut av alkoven. Da han gikk forbi en statue av Eros, la han merke til at marmorleppene krøllet seg.

Den fordømte statuen smilte av ham.

Vognen gynget lett da firspannet brakte Claire nærmere Langham Hall. Så snart hun var alene på soveværelset sitt, skulle hun tenke gjennom kveldens hendelser. Da hun dro hjemmefra tidligere på kvelden, hadde lord Paul vært hennes kommende ektemann. Nå hadde lord Pembrooke erklært for hele verden, eller i hvert fall nesten alle lady Anthonys gjester, at hun skulle gifte seg med ham. Hun strevde med å fordøye disse voldsomme omveltningene i livet sitt. Heldigvis hadde uværet glidd vekk, og nå lyste stjernene fra en klar himmel.

Hun satt ved siden av onkel Sebastian, farens bror og den nåværende hertugen av Langham. Han hadde lagt armen rundt henne, og det ga henne mot til å se på den opprørte tanten.

– Fortell meg hva som hendte. Tante Ginny satt helt ytterst på setet og ventet på hvert ord. Den engstelige stemmen advarte Claire om at hun burde gå varsomt frem.

– Det er ikke mye å fortelle. Lord Paul brøt forlovelsen.

– Jeg skal spidde ham som et kjøttstykke, erklærte onkel Sebastian.

Tante Ginny trakk pusten skarpt inn.

– Jeg orker ikke flere vitser om lady Claires forbannelse, mumlet Claire med hul stemme. Hun klarte å undertrykke ydmykelsen som veltet seg i magen. – Lord Pembrooke fulgte meg ut, og så fant lord Honeycutt, søsteren hans, onkel Sebastian og de andre oss.

– Kjære pike … Tante Ginny knep øynene igjen og grep hånden til Claire. – Kysset du ham?

– Det kan ha sett slik ut, men jeg forsikrer dere om at han hjalp meg. Han oppførte seg ærbart hele kvelden. Det var han … Claire svelget tungt. – Han visste om lord Paul før jeg gjorde det. Han ville at jeg skulle kunngjøre at jeg hadde brutt forlovelsen, før folk skjønte at lord Paul ikke ville komme i kveld.

Tante Ginny tok hånden hennes mellom begge sine og klappet den. – Hvorfor var du ute i hagen alene?

– Jeg ville ikke gå tilbake til ballsalen. Det var den korteste veien til inngangshallen.

– Sebastian, vi kan ikke la Claire gifte seg under disse omstendighetene. Hva ville moren og faren hennes sagt hvis de var her? Hun strakte seg og la hånden på kneet til ektemannen. – Margaret ville aldri godtatt dette. Jeg kan ikke, for min samvittighets skyld, la dette skje uten å vite mer. Stemmen hennes myknet. – Du vet hva din bror Michael ville ha ønsket.

Onkelen løftet hånden til tante Ginny og kysset den. – Elskede, hun har ikke noe valg. Pembrooke kunngjorde at de skal gifte seg.

Tanten ristet på hodet og ga fra seg et sukk.

– Vi lar deg ikke møte sladderen alene. Ikke etter alt du har vært gjennom. Den varme stemmen til onkelen fikk Claire til å lene seg inn mot ham.

Tante Ginny snudde seg mot henne. – Hva tenker du? Det var tydelig at hun ville ha en alliert i korstoget mot lord Pembrooke.

– Spiller det noen rolle nå? Jeg er nødt til å gifte meg. Ordene lød skarpere enn hun hadde ment. – Unnskyld, tante Ginny. Det er bare … Hun trakk pusten dypt. Så lenge det var en mulighet for å bli lykkelig, kunne hun møte en ny dag, sladder eller ikke sladder.

Den snille tanten mente det bare godt, men hun kom til å gjøre det verre. Claire måtte gifte seg hvis hun ville ha egne barn. Med ekteskapet kom respektabilitet, noe hun virkelig trengte hvis hun ville spille en større rolle i morens veldedige stiftelse. Lord Pembrooke kunne være hennes siste sjanse. Hun hadde ikke råd til å miste ham. Claire sukket oppgitt. I tankene gjennomgikk hun alt som hadde skjedd i kveld, og prøvde å få orden på kaoset. Pembrooke var akkurat ferdig med sørgetiden etter at søsteren hans døde. Nå var han her i London, og han hadde advart henne mot en spillegjeld som kom til å ødelegge livet for henne. Noe som spilte liten rolle, siden lord Paul allerede hadde brutt forlovelsen.

Det var ikke fornuft i noe av det. Ikke hvis det ikke skyldtes forbannelsen – eller et sykt spill mellom Pembrooke og lord Paul. På en eller annen måte skulle hun finne sannheten.

Det var vondt å gå fra forlovelse til forlovelse, og hun kunne bare prøve å forestille seg hva slags status hun ville få i sosieteten dersom hun ble tvunget til å bli peppermø. Claire var allerede fireogtyve, for gammel til å være på ekteskapsmarkedet. Hun måtte gifte seg med lord Pembrooke.

Hun nølte litt, men så fikk nysgjerrigheten overtaket. – Jeg vet at Wrenwood grenser til markiens familiegods. Hva mer vet du om ham?

– Han har godt rykte blant sine likemenn. Onkel Sebastian tenkte seg om litt. – Han og jeg er uenige om mange ting når vi sitter i Overhuset. Men han er lidenskapelig opptatt av jordbruk og leilendingenes rettigheter. Han er ganske rik.

Tante Ginny snøftet. – Så er det da én god ting ved ham.

– Han er i hvert fall opptatt av noe, lo onkel Sebastian, men så ble han alvorlig igjen da han så på Claire. – Ingen, verken lord Paul eller Pembrooke, skal få lov til å utnytte deg.

